שו"ת רשב"ץ (תשב"ץ)/חלק ב/פח
שאלה פח:
עוד נתקשית במה שמצאת במדרש קינות בפסוק על הר ציון ששמם במעשה של רבן גמליאל ור' יהושע ור' אלעזר בן עזריה ור' עקיבא שראו שועל יוצא מבית קדשי הקדשים וגם הוא מוזכר בספרי פ' עקב ובגמ' בסוף מכות (כ"ד ע"ב) שאמרו שם שאוריה נתנבא ציון שדה תחרש ולא מצאת נבואה זו בנבואת אוריה ואוריה זה לא לא מצאת לו נבואה:

תשובה:
דע כי אוריה זה הוא אוריה בן שמעיהו מקרית יערים אשר הרגו יהויקים כמו שכתוב בספר ירמיה ונבואתו היתה על חורבן הבית בנבואת ירמיה כתיב וגם איש היה מתנבא בשם ה' אוריהו בן שמעיהו מקרית יערים ויתנבא על העיר הזאת ועל המקום הזה את כל דברי ירמיהו ונבואת ירמיהו היתה על חורבן הבית כמ"ש ונתתי את הבית הזה כשילה וגומר ונבואה זו היתה דומה לנבואת מיכה שאמר ציון שדה תחרש וגומר כמו שכתוב שם סמוך לנבואת ירמיה מיכה המורשתי היה נביא בימי חזקיה וגומר ציון שדה תחרש וגומר וכן היא נבואה זו בס' מיכה ודמו שם נבואת אוריה לנבואת מיכה כמו שכתוב שם בסמוך וגם איש היה מתנבא בשם ה' וגומר ולפי שג' נבואות אלו של אוריה ומיכה וירמיה הם דומות זו לזו לענין חורבן הבית ומיכה פי' שהחורבן יהי' בחרישה אמרו בזה המדרש שאוריה אמר ציון שדה תחרש שהנביאים אע"פ שאין דבריהם דומין זה לזה בלשונן ענינן הוא שוה.
אלא שזה אמרו בלשון אחד וזה אמרו בלשון אחר וכדאמרינן בפ' ואלו הן הנחנקין (פ"ט ע"א) סגנון אחד עולה לכמה נביאים ואין ב' נביאים מתנבאים בסגנון אחד עובדיה אמר זדון לבך השיאך ירמיה אמר תפלצתך השיא אותך זדון לבך זהו פי' ענין זה וכן פי' רש"י ז"ל: